SL Uradni list Evropske unije C 37/20

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 37/11

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„ “ (JINXIANG DA SUAN)

ES št.: CN-PGI-0005-0622-16.07.2007

ZGO ( X ) ZOP ( )

1. Ime:

„ “ (Jinxiang Da Suan)

2. Država članica ali tretja država:

Kitajska

3. Opis kmetijskega proizvoda ali živila:

3.1 Vrsta proizvoda:

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1:

Jinxiang Da Suan je vrsta lokalnega belega česna, ki se sadi v okrožju Jinxing, zanj pa so značilni svetlo bela koža, pravilna sploščena oblika, od 8 do 11 strokov v zunanji plasti, blago pekoč okus, premer od 5 do 7 cm in teža od 40 do 80 g.

3.3 Surovine:

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

3.5.1 Priprava prsti

Najprej se prst zorje 20–25 cm globoko, tako da se zagotovijo ustrezna globina, fina prst, prepustnost, trdnost in ravna površina, nato pa se pripravi brazda, široka 150–400 cm, ki jo na robu omejuje poševen rob, visok 10–30 cm in širok 25–40 cm.

3.5.2 Izbira in obdelava semenskih glavic

Za semenske glavice se lahko izberejo samo glavice pravilne barve, ki ne tehtajo manj kot 5 g in nimajo prekrivajočih se strokov, glavice pa morajo biti brez gnilobe, škodljivcev, ureznin in bolezni ter ne smejo kaliti; semenske glavice se postavijo na sonce 2–3 dni pred sajenjem.

3.5.3 Sajenje semenskih glavic

Obdobje sajenja je med 8. in 15. oktobrom. Na hektar ni dovoljeno posaditi več kot 350 000 semenskih glavic. Semenske glavice se po sajenju prekrije z 1–1,5 cm debelo prstjo.

3.5.4 Urejanje polja

3.5.4.1 Gnojenje

Količina organskega komposta, ki se uporabi na polju, ne sme biti manjša od 67 500 kg/ha.

3.5.4.2 Prekrivanje s plastično folijo

Po sejanju se brazde prekrijejo s plastično folijo, kmet pa mora folijo predreti, ko je brst 1–2 cm nad tlemi.

3.5.4.3 Namakanje

Semenske glavice se lahko zaliva v določenem času med obdobjem rasti v naslednjem letu. To obdobje vključuje pozni marec, ko iz čebulic požene kalček, pozni april, ko začne rasti steblo, in zgodnji maj, ko se začnejo oblikovati čebulice po pobiranju stebel.

3.5.5 Pobiranje in skladiščenje

Česen se pobere sredi maja, ko začnejo listi na spodnjem delu stebla veneti, ko na zgornjem delu stebla ostanejo zeleni samo še 2–4 listi in ko steblo postane mehko. Pobran česen se konzervira z zmrzovanjem pri temperaturi od – 2 °C do približno – 4 °C med 10. in 30. julijem. Čas skladiščenja ne sme biti daljši od 300 dni.

3.6 Posebna pravila za rezanje, ribanje, pakiranje itd.:

Razvrščanje – odrezovanje vrha – lupljenje – rezanje stebla – preverjanje kakovosti polproizvoda – tehtanje – pakiranje – tiskanje delovne kode – preverjanje kakovosti končnega proizvoda mora potekati na določenem območju.

Česen Jinxiang se pakira v zaščitene razgradljive kartonske škatle ali razgradljive mreže skupaj s kartonskimi škatlami. Za pakiranje so glavice razdeljene po velikosti v razrede 4,5–5 cm, 5–5,5 cm, 6–6,5 cm in 6,5cm in večje; teža pakiranja je lahko 5 kg, 10 kg, 13 kg ali 20 kg.

Česen za izvoz se pakira v škatle iz valovite lepenke z merami 40 × 30 × 20 cm ali 38 × 27 × 21 cm.

3.7 Posebna pravila za označevanje:

Dodeljena oznaka ZGO mora biti prikazana na embalaži za prodajo skupaj z imenom regije, kjer se česen prideluje (Jinxiang County, Shandong Province), imenom proizvoda (česen Jinxiang), navedbo embalaže, navedbo velikosti, številko odobritve proizvajalca, blagovno znamko proizvajalca, bruto težo, neto težo, datumom proizvodnje in rokom trajanja.

4. Jedrnata opredelitev geografskega območja:

Posebno območje izvora česna Jinxiang Da Suan vključuje naslednja mesta: Jinxiang, Gaohe, Puji, Huji, Yangshan, Yushan, Mamiao, Jishu, Xinglong, Wangpi, Huayu, Sima in Xiaoyun, ki skupaj pokrivajo 885 kvadratnih kilometrov veliko območje.

Opredeljeno območje je omejeno glede na pedološke razmere. Značilnosti prsti na kraju izvora so naslednje:

1. vrhnja plast prsti je fluvialnega izvora in lahko ali srednje ilovnata;

2. prst na obdelovalni zemlji do 20 cm globine ima vrednost pH 7,0–8,0;

3. vsebnost organskih snovi v prsti ne sme biti manjša od 1,2 %.

5. Povezava z geografskim območjem:

5.1 Posebnost geografskega območja:

Za območje, kjer raste česen Jinxiang, sta značilni predvsem dve reliefni obliki, rahlo nagnjen in postopoma nagnjen teren, tam pa lahko najdemo tudi nekaj nižin. Prst na območju je fluvialnega izvora in je del aluvialne ravnine Rumene reke. Okrožje Jinxiang ima dobro okolje za kmetijsko pridelavo in kakovost zraka, prsti in vode je v skladu s standardom NY/T744-2003 o zahtevah v zvezi z neokoljskim onesnaževanjem za proizvodnjo hrane.

5.2 Posebnost proizvoda:

Glavica česna Jinxiang Da Suan je velika; njen premer znaša 5–7 cm in teža 40–80 g, v zunanji plasti pa ima 8–11 strokov. Česen pravilne sploščene oblike je svetlo bel, njegov okus pa je blago pekoč. Vsebnost celuloze ne presega 0,7 %, skupna vsebnost žvepla ni manjša od 0,9 % in vsebnost vode ni manjša od 60 %.

5.3 Vzročna zveza med geografskim območjem in posebna kakovost, sloves ali druge značilnosti proizvoda:

5.3.1 Značilnosti prsti

Glavna vrsta obdelovalne zemlje v okrožju Jinxiang je fluvialnega izvora. Tekstura vrhnje plasti prsti je lahko in srednje ilovnata, zanjo pa so značilni rahla prst, dobra prepustnost, dobro zadrževanje vode in komposta ter visoka vsebnost organskih snovi. Zaradi omenjenih značilnosti je prst primerna za pridelovanje poljščin s plitvim koreninskim sistemom, kot npr. česna, ki se lahko dobro razvije in zraste v pravilno obliko v takšni prsti.

5.3.2 Podnebne značilnosti

Okrožje Jinxiang je v zmerno toplem pasu s polvlažnim in polsuhim celinskim monsunskim podnebjem. Za podnebje so značilni štirje letni časi z dovolj sonca, pri čemer so zime suhe in mrzle, poletja vroča in deževna, jeseni jasne in hladne, pomladi pa vetrovne. Za česen je bistveno obdobje rasti od marca do maja, ko se lahko dnevna temperatura spremeni za 11–15 °C. Še posebej maja je povprečna temperatura nad 20 °C, dan traja v povprečju 8,4 ure, stopnja sončnega obsevanja je nad 60 %, sončno obsevanje pa lahko v povprečju v obdobju največjega obsevanja doseže 14,88 kcal/cm2.

Od 10. decembra do 10. februarja naslednjega leta je povprečna temperatura okoli 0,4 °C, najnižja temperatura pa je višja od – 7 °C, kar omogoča, da česen varno preživi zimo. Poleg tega je daljši čas vernalizacije ugoden za tvorjenje več strokov v česnu.

5.3.3 Človeški dejavnik

V okrožju Jinxiang ima gojenje česna dolgo zgodovino. V letopisih okrožja je zapisano, da se je beli česen Jinxiang sadil od začetka vzhodne dinastije Han, torej pred 2000 leti. Območje gojenja česna je na začetku zadnjega stoletja obsegalo okoli 200 hektarjev, v sredini zadnjega stoletja od 330 do 700 hektarjev in 40 000 hektarjev v tem stoletju.

Na podlagi bogatih izkušenj pri sajenju česna, sušenju na zraku in predelavi, ki so bile zbrane skozi vsa leta, je bil ustvarjen napreden koncept sajenja česna, ki zahteva izbiro najkakovostnejših semenskih glavic, plitvo sajenje, gnojenje prsti pred sajenjem, pogosto namakanje in zgodnje pobiranje glede na vreme. Da bi česen obdržal prvotno svetlo belo barvo, se za sušenje uporabljajo pladnji iz bambusa, ki zagotovijo, da se česen v celoti in enakomerno posuši. Poleg tega je bil izumljen nož v obliki loka, da bi se izboljšala kakovost česna med predelavo.

5.3.4 Sloves proizvoda

Jinxiang Da Suan je na prvem kitajskem kmetijskem sejmu leta 1992 prejel srebrno medaljo, ki je najvišja nagrada za kitajski beli česen do sedaj, prejel pa je tudi certifikat razreda „A“ za zeleno hrano, ki ga je leta 1996 podelilo ministrstvo za kmetijstvo. Proizvodno osnovo za pridelavo česna, veliko 20 000 hektarjev, v okrožju Jinxiang je ministrstvo za kmetijstvo določilo za „nacionalno standardno proizvodno osnovo za izvor zelene hrane“, trg za trgovanje s česnom Jinxiang pa je bil leta 2006 poimenovan „osrednji trg svežih kmetijskih proizvodov za prodajo na debelo, ki ga je določilo ministrstvo za kmetijstvo“. Dvajset uvoznih in izvoznih podjetij iz okrožja je pridobilo evropski/svetovni certifikat GAP za svojo proizvodno osnovo, veliko 700 hektarjev. Letna pridelana količina česna na 40 000 hektarjih, ki znaša 700 000 ton, je pomenila približno četrtino skupne pridelave česna na Kitajskem.

Sklic na objavo specifikacije:

—

(1) UL L 93, 31.3.2006, str. 12.